Islom Karimov BMTning Oziq-ovqat va qishloq xo‘jaligi tashkiloti bosh direktorini qabul qildi

O‘zbekiston Respublikasi Prezidenti Islom Karimov 6-iyun kuni Oqsaroyda BMTning Oziq-ovqat va qishloq xo‘jaligi tashkiloti (FAO) bosh direktori Joze Gratsianu da Silvani qabul qildi. Bu haqda O‘zA xabar berdi.

Davlat rahbari “O‘zbekistonda oziq-ovqat dasturini amalga oshirishning muhim zaxiralari” mavzusidagi xalqaro konferensiyadagi faol ishtiroki uchun mehmonga minnatdorlik bildirdi. Prezident FAO oziq-ovqat xavfsizligi va qishloq xo‘jaligini rivojlantirishga doir xalqaro siyosat va tadbirlarni ishlab chiqish borasida jahon hamjamiyatining muhim instituti ekanini qayd etdi.
Uchrashuvda FAO asosiy oziq-ovqat mahsulotlari va qishloq xo‘jaligi resurslari bo‘yicha xalqaro va mintaqaviy muvozanatni shakllantirish, rivojlanayotgan mamlakatlarga eng ilg‘or seleksiya va yerga ishlov berish usullari, zamonaviy qishloq xo‘jaligi texnikasi va asbob-uskunalari ishlab chiqarish texnologiyalarini jalb etishda, to‘g‘ri va to‘yimli ovqatlanishni ta’minlash masalasini xalqaro darajaga ko‘tarishda muhim o‘rin tutishi ta’kidlandi.
O‘zbekistonda BMTning Oziq-ovqat va qishloq xo‘jaligi tashkiloti bilan hamkorlikda mutaxassislar tayyorlanmoqda, suvni tejash va suv resurslarini boshqarish bo‘yicha zamonaviy texnologiyalar joriy etilmoqda. Yerga ishlov berish, seleksiya va urug‘chilik, shuningdek, cho‘llanish va yerning yemirilishiga qarshi kurashishning ilg‘or usullari tatbiq etilmoqda.
Uchrashuvda tashkilot rahbarining O‘zbekistonga ilk tashrifi chog‘ida Toshkentda FAO vakolatxonasining ochilgani mamlakatimiz qishloq xo‘jaligi salohiyatini yuksaltirishga yo‘naltirilgan hamkorlikni yanada kengaytirishga xizmat qilishi alohida qayd etildi.
Suhbat davomida oziq-ovqat ta’minoti, qishloq xo‘jaligini rivojlantirish, oziq-ovqat ekinlarining qurg‘oqchilikka chidamli yangi navlari va dehqonchilikning zamonaviy usullarini joriy etish masalalari yuzasidan atroflicha fikr almashildi.
Joze Gratsianu da Silva samimiy qabul va konferensiyaning yuksak saviyada tashkil etilgani uchun Islom Karimovga minnatdorlik izhor etdi. Mazkur forum oziq-ovqat xavfsizligini ta’minlash hamda qishloq xo‘jaligini rivojlantirish kabi dolzarb muammolarni hal qilishda muhim ahamiyat kasb etishiga ishonch bildirdi. Mehmon FAO O‘zbekiston bilan hamkorlikni yanada rivojlantirish va kengaytirishga tayyor ekanini yana bir bor ta’kidladi.